**Ομιλία Υφυπουργού Πολιτισμού και Αθλητισμού, Λευτέρη Αυγενάκη**

*«Σας καλωσορίζω στη διαδικτυακή μας ημερίδα, η οποία πραγματοποιείται στο πλαίσιο των δράσεων του Start to Talk, με τίτλο “Πολεμάμε κάθε μορφή κακοποίησης στον αθλητισμό – Σπάσε τη Σιωπή – Μίλησε, μην ανέχεσαι”.*

*Θέλω να ευχαριστήσω θερμά όλες και όλους τους εισηγητές για τη συμμετοχή και για την καθοριστική συμβολή σας στο δημόσιο διάλογο για την προστασία των παιδιών στον αθλητισμό.*

*Ιδιαίτερα, θέλω να ευχαριστήσω τον Stanislas Frossard, Εκτελεστικό Γραμματέα της «Διευρυμένης Συμφωνίας για τον Αθλητισμό» (ΕPAS) του Συμβουλίου της Ευρώπης, όχι μόνο για τη σημερινή συμμετοχή του, αλλά και διότι έχει συμβάλλει σημαντικά και ουσιαστικά στην ανάδειξη των θεμάτων που συζητάμε.*

*Επίσης, ευχαριστώ θερμά την Karen Leach για το συντονισμό της σημερινής συζήτησης και για την εξαιρετική συμβολή σε αυτό το ευαίσθητο θέμα που συζητάμε σήμερα.*

*Κυρίες και κύριοι,*

*Η χώρα μας εξαρχής συμμετέχει ως εταίρος στο πρόγραμμα του Συμβουλίου της Ευρώπης για την προστασία των παιδιών στον αθλητισμό.*

*Αποτελεί προτεραιότητά μας η προστασία των παιδιών. Μάλιστα, ενδεικτικό της σημασίας που δίνουμε αποτελεί το γεγονός ότι τα δύο κεντρικά θέματα που θέσαμε, στο πλαίσιο της Ελληνικής προεδρίας του Συμβουλίου, είναι:*

1. *η Αναθεώρηση της Ευρωπαϊκής Χάρτας Αθλητισμού, και*
2. *τα Ανθρώπινα Δικαιώματα στον Αθλητισμό.*

*Ιδιαίτερα δε, τα Ανθρώπινα Δικαιώματα στον Αθλητισμό περιλαμβάνουν ζητήματα για την ανάγκη προστασίας των ανθρωπίνων δικαιωμάτων και για την ακεραιότητα του αθλητισμού, όπως ασφάλεια, προστασία και παροχή υπηρεσιών σε αθλητικές εκδηλώσεις, καταπολέμηση του ντόπινγκ και της χειραγώγησης αθλητικών αγώνων.*

*Όμως, το πιο κρίσιμο ζήτημα των ανθρωπίνων δικαιωμάτων στον αθλητισμό είναι το θέμα της προστασίας των παιδιών, καθώς έχουν εντοπιστεί, δυστυχώς, φαινόμενα σεξουαλικής παρενόχλησης και κακοποίησης.*

*Τα παιδιά, τα οποία με μεγάλη αγάπη συμμετέχουν σε αθλητικές δραστηριότητες και αγωνίσματα,  διατρέχουν μεγαλύτερο κίνδυνο λόγω διαφόρων καταστάσεων και ιδιαίτερων συνθηκών που επικρατούν στον χώρο του αθλητισμού.*

*Ο αθλητισμός, ιδίως στις μικρές ηλικίες, αποτελεί σημαντικό μέσο πνευματικής και σωματικής ανάπτυξης και βελτίωσης του ατόμου. Αποτελεί, λοιπόν, υποχρέωσή μας να αποβάλλουμε οποιοδήποτε φαινόμενο παρενόχλησης ή κακοποίησης, να προλάβουμε και να αποτρέψουμε την κάθε μορφής βία (σεξουαλική, ψυχολογική, σωματική, κλπ) κατά των παιδιών και των νέων στο χώρο του αθλητισμού.*

*Συνεπώς, η ηγεσία και οι φορείς του αθλητισμού οφείλουμε να προστατεύουμε τα παιδιά και τους νέους εντός του χώρου του αθλητισμού, εντός της αθλητικής οικογένειας!*

*Οφείλουμε να διασφαλίσουμε ένα υγιές και ασφαλές περιβάλλον που να συμβάλλει στην αθλητική και ψυχοκοινωνική ανάπτυξη των παιδιών και των νέων και να θωρακίζει τις Ολυμπιακές Αξίες του αθλητισμού.*

*Η σημερινή ημερίδα αποτελεί το έναυσμα μιας σειράς δράσεων και λήψης εξειδικευμένων μέτρων για τη  διασφάλιση της προστασίας των παιδιών και των ανήλικων αθλητών, καθώς και για τον εντοπισμό, την καταπολέμηση και την εξαφάνιση της σεξουαλικής βίας και κακοποίησης τους στον χώρο του αθλητισμού.*

*Σε αυτήν την προσπάθεια πρέπει να συμμετέχει σύσσωμη η αθλητική οικογένεια και η κοινωνία.*

*Η επιτυχής αντιμετώπιση των φαινομένων αυτών απαιτεί όλη η αθλητική οικογένεια να αναλάβει δράση και καλούμε όλα τα μέλη της μεγάλης αυτής οικογένειας να θέσουν σε εφαρμογή από κοινού, τα κατάλληλα μέτρα πρόληψης και προστασίας για την αναχαίτιση και την οριστική εξαφάνιση του θλιβερού αυτού φαινομένου.*

*Ο αθλητισμός είναι γιορτή και χαρά, είναι προσπάθεια βελτίωσης και ανάπτυξης, είναι προσωπική και σωματική εξέλιξη, είναι ευζωία και υγιεινός τρόπος ζωής. Έτσι πρέπει να τον βιώνουν τα παιδιά, οι νέοι, όλοι μας. Δεν χωρούν, λοιπόν, φαινόμενα κακοποίησης, παρενόχλησης, βίας.*

*Ωστόσο, η χώρα μας δεν είχε επιδείξει σημαντική πρόοδο στην καταγραφή, κατανόηση και φυσικά αντιμετώπιση αυτού του προβλήματος.*

*Κατά καιρούς, έχουμε ακούσει για αποσπασματικές περιπτώσεις, μετά από καταγγελία των ίδιων των αθλητών και, μάλιστα, συνήθως, αρκετά χρόνια μετά και μετά την ενηλικίωση των θυμάτων.*

*Δυστυχώς, πολλές φορές τα παιδιά-αθλητές, δεν αντιλαμβάνονται ότι είναι θύματα παρενόχλησης ή κακοποίησης ή το αντιλαμβάνονται αρκετά χρόνια μετά! Γι’ αυτό, το θέμα της ευαισθητοποίησης είναι εξαιρετικά σημαντικό.*

*Όσον αφορά στον τομέα του αθλητισμού, από την πρώτη στιγμή της ανάληψης των καθηκόντων μου στο Υπουργείο Πολιτισμού και Αθλητισμού, δώσαμε ιδιαίτερη προσοχή στο θέμα αυτό. Είναι ένα θέμα, το οποίο χρήζει προσεκτικής και ουσιαστικής αντιμετώπισης και, φυσικά, ένα θέμα, το οποίο δεν επιλύεται με απλό και άμεσο τρόπο. Απαιτεί προγραμματισμό, συμμετοχή της κοινωνίας, ενημέρωση και ευαισθητοποίηση της κοινωνίας.*

*Ξεκινήσαμε, λοιπόν, με μια σειρά από πρωτοβουλίες. Ενδεικτικά, σας αναφέρω:*

*α) σε επίπεδο ΕΕ, όπως ίσως γνωρίζετε, συζητάμε το ζήτημα αυτό σε επίπεδο Συμβουλίου Υπουργών, αναζητώντας βέλτιστες πρακτικές για την αντιμετώπιση αυτού του φαινομένου. Ήδη, από το Νοέμβριο του 2019 ξεκινήσαμε τη διερεύνηση καλών πρακτικών και συζητάμε τους πιο κατάλληλους τρόπους αντιμετώπισης.*

*β) στο Συμβούλιο της Ευρώπης, συζητάμε το ζήτημα αυτό, πέραν της δράσης Start to Talk, και στο πλαίσιο της Χάρτας των Ανθρωπίνων Δικαιωμάτων στον Αθλητισμό. Ο στόχος μας είναι να διαμορφώσουμε ένα κοινό πλαίσιο αρχών και θέσεων, το οποίο να αποτελέσει ένα «μπούσουλα» πολιτικών αποδεκτό στις χώρες του Συμβουλίου.*

*γ) Προσπαθούμε να δημιουργήσουμε ένα ασφαλές πλαίσιο. Και φυσικά η αντιμετώπιση του προβλήματος αυτού έχει ποικίλες διαστάσεις. Η πιο σημαντική ίσως παράμετρος είναι η σχέση προπονητή – αθλητή, δεδομένου ότι ο προπονητής είναι το πρόσωπο που εμπιστεύεται ένα παιδί και ακολουθεί τις οδηγίες του.*

*Δυστυχώς, στη χώρα μας, δεν υπάρχει σαφής εικόνα για τους προπονητές, γεγονός που αδικεί και τους ίδιους τους προπονητές και, βεβαίως, τα παιδιά μας. Δημιουργούμε το Μητρώο Προπονητών, ώστε να υπάρχουν σαφή κριτήρια για το ποιος/ποια αναλαμβάνει να προπονήσει τα παιδιά μας, ποιο είναι το πρόσωπο στο οποίο εμπιστευόμαστε τα παιδιά μας, ποιο είναι το πρόσωπο που εμπιστεύονται τα παιδιά μας.*

*Είναι ανήκουστο, να μην υπάρχει Μητρώο Προπονητών!*

*δ) Υπογράψαμε Μνημόνιο Συνεργασίας με το Κέντρο Μέριμνας Οικογένειας και Παιδιού (ΚΜΟΠ) για θέματα εκφοβισμού (μπούλινγκ). Διότι και ο εκφοβισμός αποτελεί παράμετρο κακοποίησης.*

*Στο πλαίσιο της συνεργασίας αυτής, αναπτύσσουμε δράσεις ευαισθητοποίησης σε θέματα εκφοβισμού με τη δράση «Ζήσε χωρίς Εκφοβισμό» (Live without Bullying).*

*ε) μια άλλη παράμετρος, αφορά στο φαινόμενο της βίας στα γήπεδα. Κι αυτό αποτελεί ένα κοινωνικό φαινόμενο με ποικίλες διαστάσεις.*

*Ωστόσο, στον τομέα του αθλητισμού το ζήτημα της βίας είναι θέμα τα οποίο αντιμετωπίζουμε συνολικά, σε συνεργασία με όλους τους εμπλεκόμενους φορείς (Λέσχες Φιλάθλων, Ελληνική Αστυνομία, Αθλητικό Εισαγγελέα, αθλητικούς φορείς κλπ).*

*Ήδη, με νομοθετικές μας παρεμβάσεις, έχουμε διευκολύνει το ελεγκτικό έργο των αρχών, ενώ με τον έλεγχο που διενεργήθηκε στις Λέσχες Φιλάθλων βάζουμε τάξη. Ενδεικτικά, σας αναφέρω ότι μόλις 10 Λέσχες, ναι καλά ακούσατε, μόνο 10 λέσχες Φιλάθλων σε όλη τη χώρα, λειτουργούσαν με νόμιμο τρόπο.*

*στ) Παράλληλα, έχουμε αναπτύξει διάφορες δράσεις, όπως το πρόγραμμα «Ζήσε Αθλητικά», με αποστολή την προώθηση του Αθλητικού Ιδεώδους και του Αθλητικού Ήθους ως προτύπου της καθημερινής ζωής, όπου, μεταξύ άλλων, ευαισθητοποιούμε τα παιδιά σε ζητήματα αθλητισμού και υγιούς και ασφαλούς τρόπου ζωής.*

*Στο πλαίσιο αυτό, αναπτύσσονται και πιο συγκεκριμένες δράσεις ενημέρωσης και ευαισθητοποίησης στις αξίες που πρέπει να προάγει και να υπηρετεί ο αθλητισμός.*

*Η αθλητική οικογένεια ανταποκρίθηκε με ενθουσιασμό σε αυτό το νέο εγχείρημα και τους ευχαριστώ θερμά. Σημαντικό κομμάτι της επιτυχίας βρίσκεται στην ευγενική και εθελοντική συμμετοχή τους.*

*Οι Ολυμπιονίκες και οι Πρωταθλητές μας, αυτοί οι μεγάλοι πρωταγωνιστές του αθλητισμού, έσπευσαν να προσφέρουν σε ιδέες και εμπειρίες και να μεταδώσουν τις γνώσεις, τα ιδανικά του ευ αγωνίζεσθαι και της ευγενούς άμιλλας και τις Αξίες του Ολυμπισμού στη νέα γενιά. Κι εδώ, συνδυάζουμε και δράσεις για το θέμα της παρενόχλησης και της κακοποίησης.*

*ζ) Επίσης, στηρίζουμε το πρόγραμμα HALT και αναπτύσσουμε συνεργασίες και συνέργειες με στόχο την ευαισθητοποίηση σε θέματα παρενόχλησης και κακοποίησης στον αθλητισμό.*

*Το πρόγραμμα HALT υλοποιείται στο πλαίσιο του Ευρωπαϊκού Προγράμματος Erasmus+ Αθλητισμ**ός και μπορεί να συμβάλλει σημαντικά στην ευαισθητοποίηση της κοινής γνώμης αναφορικά με την παρενόχληση και την κακοποίηση στον αθλητισμό, καθώς και να μας προσφέρει χρήσιμα μεθοδολογικά εργαλεία για την υποστήριξη των αθλητών, ιδίως των ανηλίκων και για την πρόληψη και την καλύτερη αντιμετώπιση του φαινομένου αυτού και στη χώρα μας.*

*Πιστεύουμε ότι το ευρωπαϊκό πρόγραμμα Start to Talk θα συμβάλλει σημαντικά στην προσπάθεια ευαισθητοποίησης της κοινής γνώμης και της αθλητικής κοινότητας σε αυτά τα ζητήματα. Κυρίως, όμως, να ευαισθητοποιήσουμε και να ενδυναμώσουμε τα παιδιά, ώστε να γνωρίζουν και να μπορούν να μιλήσουν.*

*Παράλληλα, υιοθετούμε και προσαρμόζουμε στα δεδομένα της χώρας μας, τα* ***Οκτώ διεθνή μέτρα για την προστασία του παιδιού στον αθλητισμό****:*

1. *Ανάπτυξη εθνικής πολιτικής·*
2. *Διαδικασίες που να δίνουν ικανοποιητικές απαντήσεις σε αμφιβολίες/ενδοιασμούς και ανησυχίες*
3. *Παροχή συμβουλών και υποστήριξης·*
4. *Ελαχιστοποίηση των κινδύνων για τα παιδιά και νεαρά άτομα*
5. *Οδηγίες συμπεριφοράς*
6. *Πρόσληψη, εκπαίδευση και επικοινωνία*
7. *Συνεργασία με συνεργάτες/εταίρους*
8. *Παρακολούθηση και αξιολόγηση*

*Ήδη, βρίσκεται σε εξέλιξη η διαδικασία διαμόρφωσης του εθνικού πλαισίου για την προστασία των παιδιών και των νέων στον αθλητισμό.*

*Κυρίες και κύριοι,*

*η ανάδειξη και η ανανέωση του αθλητικού οικοδομήματος, είναι υποχρέωσή μας. Και, αδιαμφισβήτητα, θεμελιώδη κεφάλαιο αποτελεί η προστασία των παιδιών και των νέων, το μέλλον του αθλητισμού και της κοινωνίας.*

*Να μπορούμε να εμπιστευθούμε τα παιδιά μας σε σοβαρά, οργανωμένα, νοικοκυρεμένα ερασιτεχνικά αθλητικά σωματεία, σε παράγοντες, διοικήσεις, Ομοσπονδίες που πραγματικά θα ενδιαφέρονται για την εξέλιξη των αθλημάτων τους, για την ουσιαστική εξέλιξη των παιδιών και την προστασία από τυχόν περιστατικά κακοποίησης ή παρενόχλησης, για την ανάπτυξή τους και όχι για παραγοντισμούς και την ενίσχυση τυχόν προσωπικών φιλοδοξιών.*

*Είμαστε εδώ να ενισχύσουμε το νοικοκύρεμα άρα και αυτούς που δουλεύουν με την ψυχή τους και κυρίως με εντιμότητα και διαφάνεια. Είμαστε εδώ για να στηρίξουμε τα παιδιά μας, τους νέους μας σε έναν υγιή αθλητισμό, μακριά από παθογένειες και οιασδήποτε μορφή εκμετάλλευσης (παρενόχληση, κακοποίηση, ψυχολογική πίεση, κλπ) των παιδιών και των νέων»*